
 31.8.2012
 BG
 Официален вестник на Европейския съюз
 L 234/4
 РЕГЛАМЕНТ (ЕС) No 784/2012 НА КОМИСИЯТА
 от 30 август 2012 година
 за изменение на Регламент (ЕС) No 1031/2010 с цел вписване на тръжна платформа, която трябва да бъде определена от Германия, и за поправка на член 59, параграф 7 от него
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (1), и по-специално член 3г, параграф 3 и член 10, параграф 4 от нея,
 като има предвид, че:
 (1)
 С Регламент (ЕС) No 1031/2010 на Комисията от 12 ноември 2010 г. относно графика, управлението и други аспекти на търга на квоти за емисии на парникови газове съгласно Директива 2003/87/ЕО на Европейския парламент и на Съвета за установяване на схема за търговия с квоти за емисии на парникови газове в рамките на Общността (2) се дава възможност на държавите членки, които не участват в съвместното действие, предвидено в член 26, параграфи 1 и 2, да определят своя собствена тръжна платформа за тръжната продажба на своя дял от количеството квоти по глави II и III от Директива 2003/87/ЕО. Съгласно член 30, параграф 5, трета алинея от посочения регламент съответната тръжна платформа трябва да бъде вписана в приложение III, преди да бъде определена.
 (2)
 В съответствие с член 30, параграф 4 от Регламент (ЕС) No 1031/2010 Германия уведоми Комисията за решението си да не участва в съвместното действие, предвидено в член 26, параграфи 1 и 2 от посочения регламент, а да определи своя собствена тръжна платформа.
 (3)
 На 9 март 2012 г. Германия уведоми Комисията за намерението си да определи European Energy Exchange AG (EEX) като тръжна платформа съгласно член 30, параграф 2 от Регламент (ЕС) No 1031/2010.
 (4)
 На 22 март 2012 г. Германия представи уведомлението на Комитета по изменение на климата. Освен това Германия предостави на Комисията допълнителна информация и разяснения, които съответно допълват уведомлението.
 (5)
 Предложеното определяне на EEX като тръжна платформа съгласно член 30, параграф 2 от Регламент (ЕС) No 1031/2010 е съвместимо с изискванията на споменатия регламент и е в съответствие с целите, посочени в член 10, параграф 4 от Директива 2003/87/ЕО.
 (6)
 В съответствие с член 35, параграф 3, буква д) от Регламент (ЕС) No 1031/2010 дадена тръжна платформа не трябва да злоупотребява с договора за своето определяне с цел да подобри конкурентоспособността на другите си дейности, по-специално на организирания от нея вторичен пазар. Поради това вписването на EEX като тръжна платформа в приложението следва да е обвързано с условието EEX да предостави възможност на потенциални оференти да бъдат допуснати да оферират в търговете, без да са длъжни да станат членове или участници във вторичния пазар, организиран от EEX, или на друга платформа за търговия, управлявана от EEX или от която и да било трета страна.
 (7)
 В съответствие